Visvanguitstappie-tragedie: ‘Hy was ŉ spesiale jong man’Franki Nienhuis. Foto: Facebook Die Hoërskool Pearson in Port Elizabeth het op Facebook sy medelye met Franki Nienhuis (18) se familie en vriende betuig. “Ons innige meegevoel en gedagtes gaan aan Franki se familie en vriende in hierdie baie moeilike tyd. Ons vra die Pearson-familie om saam met ons die lewe van die spesiale jong man te onthou en te vier.” Maroela Media het vroeër berig die groep vriende het by die Thunderbolt-rif naby Kaap Recife in Port Elizabeth visgevang. Twee ervare vissermanne het alarm gemaak toe Nienhuis nie weer na die oppervlak teruggekeer het nie en talle vissermanne en skubaduikers het dadelik na hom begin soek. Die Nasionale Seereddingsinstituut (NSRI) is ontbied en het by die soektog aangesluit. Verskeie vaartuie, ŉ helikopter en polisieduikers was ook op die toneel en ŉ uitgebreide lug-, see- en strandsoektog is onderneem. Nienhuis se liggaam is kort hierna gevind en deur twee vissermanne na die oppervlak gebring. Sy liggaam is op die seereddingsvaartuig gelaai en hy is op die toneel dood verklaar. Nienhuis was ook ŉ junior lewensredder. Die polisie ondersoek die voorval.